አስተዳደሩ የዓድዋ ድል  በዓልን በድምቀት ለማክበር መዘጋጀቱን ገለጸ
የአዲስ አበባ ከተማ አስተዳደር 121ኛውን የዓድዋ ድል በዓልን በድምቀት ለማክበር የተለያዩነ ዝግጅቶች ማድረጉን  አስታወቀ።የአስተዳደሩ የባሕልና ቱሪዝም ቢሮ ከከንቲባ ጽሕፈት ቤት ጋራ በመተባበር  ከዋዜማው ጀምሮ የሚከናወኑ የተለያዩ ፕሮግራሞች መዘጋጀታቸውን አስታውቋል።የባህልና ቱሪዝም ቢሮ ኃላፊው አቶ ገብረፃዲቅ ሐጎስ ትላንት ለጋዜጠኞች በሰጡት መግለጫ እንዳስታወቁት  ዝግጅቶቹን የሚመራ ኮሚቴ ተቋቁሟል፡፡የማርሽ ባንድ ከጀጎል አደባባይ በመነሳት እስከ ዳግማዊ ሚንሊክ አደባባይ ድረስ የተለያዩ ጣዕመ ዜማዎችን በበዓሉ ዋዜማ እንደሚያቀርብ የገለጹት ሃላፊው  ከተማ አስተዳዳሩ ከአፍሪካ ቤዛ ኮሌጅ ጋር በመተባባር የተዘጋጁ ስምንት ጥናታዊ ጽሑፎችን ለውይይት እንደሚያቀርብም ተናግረዋል፡፡የሁሉም የኃይማኖት ተቋማት መሪዎች፣ የአደረጃጀቶች ኃላፊዎችና የአዲስ አበባ ከተማ ነዋሪዎች በተገኙበት በዓሉ በዳግማዊ ሚንሊክ አደባባይ በድምቀት ይከበራል፡፡ የዕለቱ የክብር እንግዳም ለጀግኖች የዓድዋ ሰማዕታት የአበባ ጉንጉን ያስቀምጣሉ፡፡“ጀግኖች አባቶቻችን ያስረከቡንን ሀገር ከሙስና የጸዳች ለማድረግ እንታገላለን!” በሚል መሪ ቃል ከዳግማዊ ሚኒሊክ አደባባይ አስከ አዲስ አበባ ስታዲየም ድረስ  የአዲስ አበባ ከተማ አስተዳደር ከጸረ-ሙስና ኮሚሽን ጋር በመተባበር የሚደረግ የእግር ጉዞም በዕለቱ ከሚካሄዱት ዝግጅቶች መካከል ይጠቀሳል ብለዋል ኃላፊው፡፡የጥንታዊት ኢትዮጵያ ጀግኖች አርበኞች ማሕበር ፕሬዝዳንት ልጅ ዳንኤል ጆቴ መስፍን በበኩላቸው ወጣቱ የሀገሩን ታሪክ ለማወቅ ያለውን ጥረትና ጉጉት አድንቀው በፍላጎቱ ልክ ምልሽ ለመስጠት የሚያስችል የተደራጀ መረጃ እንደሚስፈልግ ጠቁመዋል፡፡ወጣቶች ከአዲስ አበባ በመነሳት አስከ አድዋ ተራሮች በእግር በመጓዝ ለታሪካቸው ያላቸውን ክብር እያሳዩ መሆኑን ለአብነት ያህል አንስተዋል፡፡ ወጣቱ ትውልድም ከጀግኖች አባቶቹ የወረሰውን ጽናት፣ ቁርጠኝነትና የይቻላል መንፈስ በመሰነቅ ኢትዮጵያ የተያዘቸው የሕዳሴ ጉዞ ዳር ለማድረስ ሊረባረብ  ይገባዋል ብለዋል፡፡አፄ ምኒሊክ ከሚለው መጸሐፍ እንደሰፈረው  “የካቲት 23፣ 1888 ዓ.ም. ወይም ጀምበር ሳትገልጥ የማይቀረው ጦርነት ፈነዳ፡፡ ከንጋቱ 12 ሰዓት አካባቢ እንዳየሱስ በተባለ ቦታ ኢትዮጵያዊያኑ  በጠላት ላይ ጥቃት ፈፀሙ፡፡ በዚህ ጊዜ የጣሊያን ጦር መሪ አልበርቶኒ የሌሎች አጋር ጀነራሎችን እርዳታ ጠየቀ፡፡ የጀነራል ዳቦርሜዳ ብርጌድ ጥያቄውን ተከትሎ ለእርዳታ ቢንቀሳቀስም በኢትዮጵያዊያን ተይዞ አከርካሪው ተመታ፡፡  ጦርነቱም በግማሽ ቀን በጀግኖች አባቶቻችን ድል ተደመደመ፡፡ የወቅቱ ወራሪ ኃይል በብዙ ሺህ የሚቆጠሩ ወታደሮቹ ከፊሉ ሲገደሉ ገሚሶቹ ደግሞ ተማረኩ፡፡ ቀሪዎቹም እራሳቸውን ለማትረፍ ፈረጠጡ፡፡”